遊坊口懸泉偶題石上
作者：白居易
朝代：唐

paragraphs: 濟源山水好，老尹知之久。
常日聽人言，今秋入吾手。
孔山刀劒立，沁水龍蛇走。
危磴上懸泉，澄灣轉坊口。
虛明見深底，淨綠無纖垢。
仙櫂浪悠揚，塵纓風斗藪。
巖寒松柏短，石古莓苔厚。
錦坐纓高低，翠屏張左右。
雖無安石妓，不乏文舉酒。
談笑逐身來，管弦隨事有。
時逢杖錫客，或值垂綸叟。
相與澹忘歸，自辰將及酉。
公門欲返駕，溪路猶迴首。
早晚重來遊，心期罷官後。